Vinsonov masiv
Vinsonov masiv je veliki planinski masiv na Antarktiku. Prostire se dužinom od oko 21 km, širine je oko 13 km i nalazi se unutar planinskog lanca Sentinel koji je dio većeg masiva Ellsworth. S masiva se pruža pogled na lednički pojas Ronne u blizini baze Antarktičkog poluostrva. Oko 1.200 kilometara udaljen je od Južnog pola. Vinsonov masiv je otkriven januara 1958. godine od strane američkog ratnog zrakoplovstva. Savjetodavni odbor za antarktička imena (US-ACAN) je 1961. godine masiv imenovao prema američkom kongresmenu iz države Georgia Carlu Vinsonu, zbog njegove podrške istraživanju područja Antarktika. 1. novembra 2006. godine, US-ACAN je proglasio planinu Vinson i Vinsonov masiv zasebnim entitetima. S nadmorskom visinom od 4.892 metra Vinsonov masiv je najviši vrh na Antarktiku.. Leži u sjevernom dijelu Platoa Vinsonovog masiva, oko 2 kilometra sjeverno od vrha Hollister. Prvi uspon na ovaj vrh izvela je američka ekspedicija 1966. godine pod vodstvom Nicholasa Clinchaa. Ekspedicija iz 2001. godine bila je prva koja se uspela na vrh istočnom rutom, a također je obavila i GPS mjerenja visine vrha. Od februara 2010. godine oko 1.400 alpinista pokušalo je ostvariti uspon na ovaj vrh.